Papersnake/gushiwen huggingface dataset:
绿头鸭（韩师朴相公会上观佳妓轻盈弹琵琶）
晁补之（宋代）

新秋近，晋公别馆开筵。喜清时、衔杯乐圣，未饶绿野堂边。绣屏深、丽人乍出，坐中雷雨起鹍弦。花暖间关，冰凝幽咽。宝钗摇动坠金钿。未弹了、昭君遗怨，四坐已凄然。西风里、香街驻马，嬉笑微传。

算从来、司空惯，断肠初对云鬟。夜将阑、井梧下叶，砌蛩收响悄林蝉。赖得多愁，浔阳司马，当时不在绮筵前。竞叹赏、檀槽倚困，沈醉到觥船。芳春调、红英翠萼，重变新妍。
梅花下有怀水石邓山人
李以麟（明代）

钟鸣山院深，野静烟光阔。北风昨夜寒，吹落瑶台雪。

怀人隔海滨，岁暮音书绝。梦破罗浮春，坐惜枝头月。
夜宿土木堡大风作
梅文明（清代）

西风吹醒战场魂，走石飞沙夜打门。十万骷髅衔口叫，愁云乱窜月光昏。
对花
胡所思（明代）

南浦枝头花正明，北窗树底散群英。花开花落寻常事，肯信东风亦世情。
入天河
刘崧（元代）

日落狭潭风涌波，汎舟从此入天河。虚疑天上无人到，百叠青山路更多。
还神冈圆首座戒刀颂
黄庭坚（宋代）

平生受用，三尺吹毛。
欢喜斩新，拾得孟劳。
梦中唤起，犹自忉忉。
我王库中，无如是刀
石竺山二十咏
刘克庄（宋代）

乍见作飞势，细听无唳声。
雪翎差仿佛，丹顶不分明。
白头吟
佚名（两汉）

皑如山上雪，皎如云间月。闻君有两意，故来相决绝。

平生共城中，何尝斗酒会。今日斗酒会，明旦沟水头。

蹀躞御沟上，沟水东西流。郭东亦有樵，郭西亦有樵。

两樵相推与，无亲为谁骄。凄凄重凄凄，嫁娶亦不啼。

愿得一心人，白头不相离。竹竿何袅袅，鱼尾何离𥱰。

男儿欲相知，何用钱刀为。𪗰如马啖箕，川上高士嬉。

今日相对乐，延年万岁期。
送钱太博应贤良选
释重顯（宋代）

贤才当召试，彪炳对吾君。
千古不遗恨，八元应主文。
岸花明列旆，天籁拂微云。
后夜观垂象，中台位已分。
送张几仲知泰州
韩元吉（宋代）

紫橐甘泉不愿留，虎符聊试海边州。
长城底用骑围铁，下濑直须船有楼。
草木已应知世望，江山好在得诗汉。
春风桃李西溪路，宣室归来尚黑头。
玉泉洞
黄非熊（宋代）

百尺寒泉漱玉鸣，洞门斜入石廊横。
烟霞不改古今色，山水无閒朝暮声。
窥洞野猿悬树立，惊人呦鹿上岩行。
有时写尽琴中趣，风定千林月正明。
司中司命五首 其五 送神用《欣安》。
郊庙朝会歌辞（宋代）

云兮飘飘，风兮棱棱。飙驭返空，杲日来升。归旆扬扬，众乐锵锵。

我神式欢，惠我嘉祥。
忆双栟榈
韦骧（宋代）

忆昔厚栽培，怜双异众材。青青江外色，往往梦中来。

未得甘棠比，宁随弱柳衰。春华摅劲质，冷淡为谁开。
岁暮呈思黯相公皇甫郎之及梦得尚书
白居易（唐代）

岁暮皤然一老夫，十分流辈九分无。
莫嫌身病人扶侍，犹胜无身可遣扶。
和履道出会宗伯回访赵晏叟 其二
韩淲（宋代）

江山迎世父，芒种夏将深。家道修遗事，人生怀好音。

衰荣元自古，雅俗况居今。归兴寻幽隐，柴门月色侵。
晓起戏集东坡句二首 其二
高士谈（金朝）

清风终日自开帘，吏散空庭雀噪檐。午醉醒来无一事，地偏心远似陶潜。
奉和兵部张侍郎酬郓州马尚书祗召途中…郓州之作
韩愈（唐代）

来朝当路日，承诏改辕时。再领须句国，仍迁少昊司。

暖风抽宿麦，清雨卷归旗。赖寄新珠玉，长吟慰我思。
和楼倅宗簿
刘宰（宋代）

草莽莽兮平台，鸟翩翩兮去来。
侧身兮引睇，长太息兮徘徊。
揽余辔兮高骛，岂不夙夜兮谓行多露。
漱流泉兮枕石，憺无宫宫兮得我所来。
同心兮离居，未倾盖兮有书。
岁既晏兮无娱，我思君兮君开关而望余。
余幼好此奇服兮，岁荏苒而华颠。
闻若人之好修兮，搴众芳而独专。
结微情以陈词兮，鳞鸿杳以夫傅。
惟圣哲之茂行兮，在举能而任贤。
横江湖以扬舲兮，宁维楫之可捐。
烂晨光兮破群幽，清风发兮凉气飕飕。
琼佩兮锵锵，玉鸾鸣兮啾啾。
时不可兮骤得，君胡为乎不此留。
寄林时甫通副维源
杨浚（唐代）

订交四十载，两世比纪群。沧海隔千里，岔岭思暮云。

合室饱白粱，更感汝殷勤。狂澜回既倒，银台看策勋。
江城梅花引 次巽兄中秋对月忆杭州韵
袁思古（五代）

吴山立马瞰神州。左江流。右湖柳。海上潮来，摇动一天秋。

如此江山无限好，忍抛却，到于今，生客愁。

客愁。客愁。为谁愁。别杭州。恋杭州。五载浩劫一瞬过，如梦悠悠。

未必升平，歌舞此生休。佳节忆君千里隔，同望月，想团圆，独倚楼。
出郭次伯山韵
赵鼎（宋代）

道心日和平，向人绝城府。雅意在泉石，外物等泥土。

终寻勾漏公，丹砂养龙虎。
任伯仲时德升用均你韵送德父守菑川邀奈同赋
傅察（宋代）

妙龄擢秀如黄童，藉甚词林振古风。
澜翻千载常在口，磊落万卷独蟠胸。
不将龟筮论从逆，独向诗书有高识。
琳宫乞得十年闲，可但新诗胜畴昔。
一麾自诡治东莱，洗眼看公手重拭。
疲民安堵身暂休，黠吏垂头声不出。
人言功效真旧尔，归近高堂浑含喜。
喜公才气更难量，致君要著岩廊里。
秋云漠漠垧空飞，飒飒凉风生桂枝。
马啼又踏东川去，盘水洋洋可乐饥。
我今作吏愧无补，梦寐林泉那得归。
会抽手版付丞相，却扫庭闱戏彩衣。
卜邻傥许依仁里，与子艰难共生死。
钓竿伴我访沧溟，沮洳定无三尽鲤。
奉和御制烟
徐铉（宋代）

春晴纤霭映斜阳，羃羃偏能覆水乡。浓似庆云同馥郁，薄如轻素自飞扬。

堤横新柳真成画，楼对遥山正好望。谁见朝元香案上，龙旂交影共腾骧。
云根峰
何炳然（宋代）

十洲仙子骑龙鹤，路阔云深贪舞跃。
不知缥缈已无心，一朵飞来坠山脚。
几度天风吹不开，数回山雨误飘来。
直恐老龙招得去，千顷万顷游蓬莱。
八月初游君山谊斋有诗同赋二首 其一
陆文圭（元代）

晓渚风移画舫轻，秋原日射绣衣明。自携玉麈看山色，尽屏繁衣听水声。

季子高风乔木古，春申往事暮潮平。塔铃自语无人会，饮散江空霁月生。
题崔中丞北斋
郑巢（唐代）

湖近草侵庭，秋来道兴生。寒潮添井味，远漏带松声。

放卷听泉坐，寻僧踏雪行。何年各无事，高论宿青城。
愚石歌
何梦桂（宋代）

大块初分生怪石，曾与不周山作骨。山崩地缺天柱摧，片石耆姿转奇崛。

娲皇炼石补天工，化作五星成五色。地下为石天上星，顽质变化生神灵。

一朝天狼齧蚀五星陨，陨石宋野犹有光晶荧。何人夜负入海屿，错杂昆吾无觅处。

中间块石独𡼭嵚，住在锦溪溪上浒。石润可以砚，石文可以屏。

赑屃或刳鼎，廉栗或劖铭。不然云母与紫英，否则丹砂和空青。

尔材于用百不适，空有千尺高棱层。暴流没马不加减，霜降石出不加增。

火不焦，水不凝。刻桐扣不鸣，饮羽射不惊。世间至智不能化，而我安敢逃愚名。

人闻愚恶闻智喜，君谓我愚真知己。筑室招子愿结交，更请柳溪作愚记。

我笑己愚君更愚，世有两愚适相值。江流东去夕阳西，千古相看只如此。

当年三品不点头，况被旁人鞭得起。
中兄于余至厚奄隔幽胆因过其门追棹口述
汪炎昶（宋代）

山色花香总是愁，当年此地几同游。
偶来恍似君独在，足拟过门却复休。
山脚散步由舍北归
陆游（宋代）

幽径欣行药，衰年困负薪。
梅残香更远，草勋绿初匀。
鱼似濠梁乐，鸥如海上驯。
度桥成一笑，微健及新春。
喜晴
曾协（宋代）

诗翁高兴动新晴，未踏湖山句已清。
领略风光初入眼，指麾泉石欲旴衡。
屡传黼扆方图旧，应有锋车便趣行。
莫向苕溪恋行乐，葵心元向太阳倾。
孟春廿七夜集写叶山房赏灯奉和云淙先生大韵 其一
陈邦彦（明代）

九十春光未有涯，锦堂留赏兴逾佳。拚教晓漏催银烛，纤月犹能炤六街。
严子陵钓台
文嘉（明代）

崔嵬绝壁映江开，落日停舟上钓台。清节巳看垂万古，客星何意动三台。

林间冉冉青松满，烟际飞飞白鸟来。莫向风前倍增感，古今名迹几苍苔。
点绛唇·伤感
周邦彦（宋代）

辽鹤归来，故乡多少伤心地。寸书不寄。鱼浪空千里。
凭仗桃根，说与凄凉意。愁无际。旧时衣袂。犹有东门泪。
前恩阳尉周邦举出予兄激仲所书其父竹轩记求
晁公溯（宋代）

俗士胸中数斛尘，此君偃蹇不相亲。
当年曾识子猷面，大令今来是故人。
题楚昭王庙
韩愈（唐代）

丘坟满目衣冠尽，城阙连云草树荒。
犹有国人怀旧德，一间茅屋祭昭王。
奉诏立春日祝太乙宫书事
刘筠（宋代）

黄图标清馆，紫诏戒鲰臣。
祗祓先三日，精明奉列真。
缇帷严宴室，琅菜盛齏珍。
鹄浴薰汤洁，龟存踵息匀。
金胥传漏箭，云襡换朝绅。
霞接浮丘袂，星瞻太乙神。
九光龙檠密，百和鹊樽新。
磬度松间籁，歌飘海底尘。
中天鸣素瑟，五鼓下琼轮。
祝册精衷道，沈榆拜席陈。
殿趋凫舄急，廊转羽旋频。
荐幣冰纹滑，升樽玉液醇。
楼居排逈汉，歘驾返清晨。
习习灵风远，欣欣瑞木春。
祥氛披辇道，迟景上城闉。
宣室如垂问，鸿禧永庇民。
和高簿送梅
王志道（宋代）

远望青山两髻丫，水纹风细绉如纱。
不知游冶谁家子，也卷黄芦学塞笳。
题沈启南问寝图 其二
张萱（明代）

□滴黄垆血未乾，洗牏犹忆跪江干。谁怜文隐□□□，满树栖乌不敢安。
春游杂吟次赵秋谷前辈韵 其六
彭维新（清代）

繁英已缤纷，花风未吹楝。今岁桐叶增，化工不肯倦。

密树百啭莺，画梁双归燕。富儿罗荤膻，闭户开广宴。

独有静观人，早识东风面。筇枝收将归，阳春在吟卷。
潇湘逢故人·和六禾夜闻孤雁作
杨玉衔（清代）

南楼睡起，怜吟魂未稳，步绕行窝。讵关避张罗。怅烟雨歧路，木窝微波。

西风半老，为寒栖、拣遍枝柯。生怜惜、弋人心眼，弯弓换却披蓑。

回峰路，遥夜影，伴孀娥。楚山吴水经过。费短鬓摩挲。

感星饭谋稻，水宿依荷。唾壶击碎，惹骚客、横塞高歌。

惊人外、汉皋眠柳，京尘梦醒灵和。
有怀半山老人再次韵二首
黄庭坚（宋代）

短世风惊雨过，成功梦迷酒酣。
草玄不妨准易，论诗终近周南。
答冲卿
王安石（宋代）

风作九衢黄，南窗坐正凉。
破瓜青玉美，浮荈白云香。
诗懒犹能强，官闲肯便忘。
贤愚各有用，尺寸果谁长。
挽李成之待制六丈三首 其三
毕仲游（宋代）

道孤存白眼，骨朽任黄泉。不与今人合，空为后世怜。

文章还误己，穷达竟归天。遗藁知犹在，应容手自传。
丙申岁仲夏洪稚存来自毗陵访予寓斋用王荆公和王微之登高斋韵奉赠 其二
贾田祖（清代）

妃黄俪白十丈埃，把君诗卷实壮哉。手披口诵百纸尽，漘暑濯肺清风来。

斑斓锦绣丽星斗，波涛㴸㶒流江淮。山灵刻划真宰哭，力斗大谢宁相挨。

瑰奇闲走昌谷阵，绮艳讵涉齐梁台。大都门轫回自辟，纷纷皮相俱堪咍。

缣囊压叠齿未壮，渊颖欲尽故纸堆。方今欃枪扫西域，捷书蚤晚移三台。

大凯铙唱君能为，曷不响奏钧天雷。朱颜绿鬓坐销蚀，鸬鹚苦尽三百杯。

我发种种伊可怜，出语有似糠秕筛。呜呜拥鼻五十载，欣君钜制万卷该。

沈香丝管在指日，还期姓氏名山嵬。昌黎一经定可就，子云奇字终当排。

皇皇著作富充栋，常常老眼为君开。
梅圣俞挽歌二首
司马光（宋代）

兵形穷胜负，史法贯兴衰。
落落虽殊众，恂恂不迕时。
位卑名自重，才大命须奇。
世俗那能识，伤嗟止为诗。
济宁遇周仲瞻黄门夜酌
程敏政（明代）

夜刻知传第几筹，谁宾谁主两淹留。雄谈秪觉风生席，烂醉偏怜月在舟。

客路西东分济水，离歌长短奏凉州。酒中无复惊人句，愧见城南太白楼。
满庭芳
熊鉌（元代）

斗转璇霄，梧飘金井，洞天秋气方新。幔亭仙子，飞佩下瑶京。

霞袂霓裳缥缈，冰肌莹、月作精神。云璈动，琼仙歌舞，共庆捧瑶觥。

蟾宫，人未老，纵横礼乐，谈笑功句名。从今去，有多少、富贵光荣。

且听宾云奏曲，千秋岁、更引清声。齐眉处，朱颜绿鬓，相与共长生。
立春
黄庶（宋代）

此日春方到，春心亚舜尧。
勾芒如稷契，大蔟似咸韶。
衡柄三阳把，陶鎔万物翘。
家家助和气，剪彩作花飘。
烛影摇红·芳脸匀红
周邦彦（宋代）

芳脸匀红，黛眉巧画宫妆浅。风流天付与精神，全在娇波眼。早是萦心可惯。向尊前、频频顾眄。几回想见，见了还休，争如不见。
烛影摇红，夜阑饮散春宵短。当时谁会唱阳关，离恨天涯远。争奈云收雨散。凭阑干、东风泪满。海棠开后，燕子来时，黄昏深院。
六月十七日昼寝
黄庭坚（宋代）

红尘席帽乌韡里，想见沧洲白鸟双。
马齕枯萁喧午枕，梦成风雨浪翻江。
赠通教大士善升
宋祁（宋代）

此心通妙法，他劫侍尊颜。
水月何尝动，烟云相与闲。
香浮经叶暗，霜点颔髭班。
施宝上人往，衔花谷鸟还。
梵潮鸣夜浦，天柱落秋山。
句偈聊持赠，非缘文字间。
采桑子
花蕊夫人（五代）

初离蜀道心将碎，离恨绵绵，春日如年，马上时时闻杜鹃。
三千日女皆花貌，共斗婵娟，髻学朝天，今日谁知是谶言。
曾延之置酒后阁供帐酒馔物物皆内出侍人以裙带求书
李之仪（宋代）

御醅盏畔千头菊，椽烛光中四和香。红粉莫嗟霜满颔，也应歌处似周郎。
闻莺
李覯（宋代）

才转歌喉碧树枝，惊飞还避巧丸儿。
可怜蜂蝶无言语，入遍花房人未知。
鹊桥仙（十九前一日游向氏江东二园）
管鉴（宋代）

东皋圃隐，木犀开后，香遍江东十里。因香招我渡江来，悄不记、十阳青蕊。

人生行乐，宦游佳处，闲健莫辞清醉。不寒不暖不阴晴，正是好登临天气。
季微季晖昆仲相继见访风姿议论皆慨然有祖风季晖仍出佳篇见贻语极不凡且云即往山中读书作诗送行
李光（宋代）

吾乡顾虎头，千里飞食肉。名参庆历贤，罪入元祐录。

堂堂想仪刑，凛凛见眉目。百年议论定，奇祸反为福。

森然见诸孙，刻励如白屋。我观宣和间，权倖互当轴。

一时名家子，半为阉宦辱。暂时得富贵，卑贱等厮仆。

君家贤伯仲，抗志守先躅。幽情寄铅椠，雅尚在松竹。

僧房忍朝饥，雪牖耽夜读。访我五松山，怀袖粲珠玉。

嗟予久放浪，岁晚守穷独。闭门雀可罗，三径草常绿。

依山结衡茅，一饭共脱粟。呼儿具□□，山肴杂野蔌。

对桉笑复颦，负我十围腹。去去乐琴书，山中芋魁熟。
岁晚次韵答李在明
戴表元（宋代）

墨乡守墨不作恶，岁晚左就醉乡公。
何人吾伊惊夜半，大雪北窗歌国风。
次前韵送刘景文
苏轼（宋代）

白云在天不可呼，明月岂肯留庭隅。
怪君西行八百里，清坐十日一事无。
路人不识呼尚书，但见凛凛雄千夫。
（君一马两仆率然相访，逆旅多呼尚书，意谓君都头也。
）岂知入骨爱诗酒，醉倒正欲蛾眉扶。
一篇向人写肝肺，四海知我霜鬓须。
（君前有诗见寄云：四海共知霜鬓满，重阳曾插菊花无。
）欧阳赵陈皆我有，岂谓夫子驾复迂。
迩来又见三黜柳，共此暖热餐毡苏。
酒肴酸薄红粉暗，只有颍水清而姝。
一朝寂寞风雨散，对影谁念月与吾。
（郡中日与欧阳叔弼、赵景贶、陈履常相従，而景文复至，不数日柳戒之亦见过，宾客之盛，顷所未有。
然不数日，叔弼、景文、戒之皆去矣。
）何时归帆氵斥江水，春酒一变甘棠湖。
（景文近卜居九江，近甘棠湖。
）
题宣州书堂山寺
王之道（宋代）

书堂形胜好，山转与江抛。
泉古应黄蘖，亭新换白茅。
雨余苍藓合，春晚绿阴交。
欲问香岩旨，风林竹自敲。
宋颂九首·明道
石介（宋代）

明肃惟母，实勤养抚。
有臣有虎，有离有附。
请王禄产，请庙考祖。
古人有作，规吕矩武。
送外家通倅方澹庵
武衍（宋代）

风节传清素，名多为宦游。
花封才解绶，芝检趣监州。
等上持麾节，归来觐冕旒。
江南与江北，底用说离愁。
八月灯夕寄游越施秀才
徐凝（唐代）

四天净色寒如水，八月清辉冷似霜。

想得越人今夜见，孟家珠在镜中央。
玉泉山罗汉洞勒壁
弘历（清代）

石室苔痕古，探幽步屧频。到山清念虑，当户足松筠。

此地堪消夏，忘言礼应真。灵泉千古澈，不必更寻津。
潜山道中
李廷仪（明代）

地僻居人少，衡茅三五家。孤村屯落叶，野水削平沙。

竹径门深掩，松毛岭半遮。黄云收晚稻，妇子庆污邪。
宿云轩
释斯植（宋代）

千峰云未还，数树芭蕉绿。
风雨暗黄昏，何人共幽独。
题柯学士所种二柏在翰林院后
王缜（明代）

竹岩先生爱清逸，玉堂南畔裁双柏。盘根得地凡几年，直干淩空绕百尺。

交加错落势欲飞，偃蹇向人如对立。色嫩秋含阆石奇，气清晓带瀛波湿。

一生叹赏属名贤，纵是徒叶亦可传。雨来似拥长安盖，风过疑听幽涧泉。

炎蒸满地金石烁，空翠拂云阴可濯。冰寒雪冻天地凝，苍髯含霜叶不落。

郁郁葱葱贯四时，羞与桃李争春姿。节坚自是冰霜操，心苦不容蝼蚁欺。

君不见巴东县，莱公德泽化及民，柏树常为人眷恋。

又不见乌台传，朱传风威泣鬼神，至今见柏人犹羡。

此柏托根得所之，玉堂旧老人中龙。端直不惭君子德，恩荣曾荷大夫封。

莫言材大难为用，作栋梁向明堂东。
读孙巨源经纬集
张耒（宋代）

等闲咳唾烂成文，奏牍三千世共珍。
不向人间调鼎鼐，却归天上作麒麟。
侍游曲水欢何在，敷奏延英迹已陈。
四辅当时曾避柱，熙宁天子属词臣。
题束季博山园二十首 其五 西崦
牟巘（宋代）

行行西崦西，暝色苍然入。芸芸各归根，我亦坐内息。
棣萼联辉楼
程敏政（明代）

东阁有高楼，为问谁所营。人言蜃湖裔，家声重蚺城。

环居数百指，中有三弟兄。相将若鼎峙，敦此手足情。

朝读楼上书，埙篪日和鸣。夜宿楼下床，共被如姜生。

坐令阋墙者，望望惭分荆。贤哉太史氏，华榱揭新名。

斯人去已远，友义垂休贞。子孙袭遗矩，学祖龙门程。

感彼棠棣花，春风益敷荣。我昔会宗谱，君家实同盟。

荏苒十六年，老大嗟尘缨。蓉峰翠如染，星水涵空明。

何时一登眺，揽衣坐前楹。对花说往事，载赋鸰原行。
满庭芳
赵长卿（宋代）

斜点银缸，高擎莲炬，夜寒不奈微风。重重帘幕掩堂中。香渐远、长烟袅穟，光不定、寒影摇红。偏奇处，当庭月暗，吐焰如虹。
红裳呈艳丽，□娥一见，无奈狂纵。试烦他纤手，卷上纱龙。开正好、银花照夜，堆不尽、金粟凝空。叮咛语，频将好事，来报主人公。
高宗皇帝挽词 其二
李巘（宋代）

寿历开金筴，皇欢奉玉颜。难谌天道远，忽怆帝乡还。

敷德戎夷外，安民礼乐间。功崇超大禹，神穴枕稽山。
行住坐卧三十二颂
释印肃（宋代）

扁鹊卢医速退边，大家饱吃普庵圆。
解冤释结消诸病，感应无方不用钱。
秋日偕伯兄步鄠西郊外
顾家树（清代）

雁影动高秋，飞云澹不收。相将问征羽，何日到南州。

浅水波澜蹙，暮山烟雾稠。天风吹百感，凄绝此淹留。
五十篇 其三
冯梦祯（明代）

富贵仍多忧，贫贱未足卑。灵龟恋泥中，雄鸡惮为牺。

李斯具五刑，牵犬一何悲。陆机西入洛，听鹤乃无期。

无才足完身，功高迹反危。所以贤达人，未老先拂衣。
分蒲萄遗苏必强
李新（宋代）

吏归珍客赐，手自举铜盘。
珠酿旧琼液，烟匀秋露漙。
初分马乳碧，聊别水晶寒。
教彻梨园曲，停歌一处餐。
木兰花慢 题阙
白朴（元代）

听鸣驺入谷，怕惊动、北山猿。且放浪形骸，支持岁月，点检田园。先生结庐人境，竟不知、门外市尘喧。醉后清风到枕，醒来明月当轩。伏波勋业照青编。薏苡又何冤。笑蕞尔倭奴，抗衡上国，挑祸中原。分明一盘棋势，谩教人、着眼看师言。为问鲲鹏瀚海，何如鸡犬桃源。
谢秋娘 秋蛩
蔡翥（清代）

秋声惨，最惨络丝娘。夜夜吟寒头欲白，声声咽月叶初黄。

宁不断人肠。
赠林琴南孝廉
周长庚（清代）

柴门平掌练波流，斫脍淋池尺幅收。瘴海才名珊网老，华年肝胆剑花秋。

涛头哀角寒诗梦，劫外残烽照杞忧。凄断濂江新乐府，西风吹泪满南州。
醉书双溪书院醉经堂壁
耶律铸（宋代）

自从天隐自然庭，愈觉嚣尘喷鼻腥。可要洞研齐物论，更须深味洗心经。

独醒终了醒如醉，独醉那辞醉不醒。列百圣贤真趣在，古人糟粕是螟蛉。
燕燕于飞
高启（明代）

燕燕何处飞，相见江南路。
薲香细雨春，柳色芳烟暮。
才从箔外归，复向舟前度。
莫入未央宫，身轻有人妒。
早春戏作呈范景仁
司马光（宋代）

闰余春意早，卉木先有思。
嘤嘤群鸟翔，东西各求类。
伊予忝谏垣，动息抱忧悸。
衮职旷不补，言责真可畏。
况复禁过从，陋巷若办击。
茅茨庇风雨，偏隘无余地。
时於坏垣隙，历历生新荠。
君侯乃比邻，哇步难自致。
常思去岁初，西轩习歌吹。
座客皆故人，欢笑无拘忌。
平生不喜酒，是日成烂醉。
岂言长揖归，良会难再值。
东风忽复来，时华一何驶。
丛竹固无恙，夭桃作花示。
朝廷正清明，讵肯容窃位。
何当遂废放，欢饮还自恣。
含凤蝉
卢照邻（唐代）

高情临爽月。急响送秋风。
独有危冠意，还将衰鬓同。
卢头陀诗
元稹（唐代）

卢师深话出家由，剃尽心花始剃头。马哭青山别车匿，

鹊飞螺髻见罗睺.还来旧日经过处，似隔前身梦寐游。

为向八龙兄弟说，他生缘会此生休。
寿沃令二首
张嵲（宋代）

山秀江清号浙西，气钟贤哲诞生时。
商朝月正垂三统，尧殿蓂荄见七枝。
此景聚冰藏北陆，有人眉寿等南箕。
教条宰邑郊驯雉，导引支床室有龟。
五百间闻乔岳降，八千遐历大椿期。
书生愿效封人祝，为捧黄金一屈卮。
春词
张良臣（宋代）

竚兰无限楚时春，罨岸风平绿自熏。
睡起画檐双语燕，得花留得夜来云。
三昧诸颂
释印肃（宋代）

神光遍界，体若金刚。
威神力固，邪宗销亡。
古博岭
姚宽（宋代）

北风猎猎驾寒云，低压平川路欲昏。
人马忽惊俱辟易，一声乳虎下前村。
记小圃花果二十首
刘克庄（宋代）

累累生满树，知我老而饕。
绝胜齐三士，轻生为二桃。
献转运使雷谏议
王禹偁（宋代）

当年辞气压朱云，老作皇家谏诤臣。
章疏罢封无事日，朝廷犹惜直言人。
题诗野馆光泉石，讲易秋堂动鬼神。
棘寺下僚叨末路，斋心唯愿秉陶钧。
书孙公谈圃，谈圃载子由为黄白术，将举火，
杨万里（宋代）

少许丹砂和水银，链成紫磨赚痴人。
颖滨莫笑狸奴著，却恐狸奴笑颖滨。
忆旧游二首 其一
项鸿祚（清代）

记衫笼翠羽，袖拂乌丝，浅醉闲吟。步屧西村近，正毵毵细柳，摇飏春阴。

画阁有人垂手，香袅绣帘深。只燕子还来，应从那日，看到如今。

重寻旧游地，剩一树樱桃，落尽红心。罗袜花虫蠹，况歌纨舞绮，事事销沈。

莫倚夕阳栏槛，愁黛蹙遥岑。待梦绕烟芜，娟娟月上寒又侵。
秋日荅常心吾中丞寄问二首 其二
于慎行（明代）

何地容高隐，江楼万竹青。晓猿谙报客，夜鹤解听经。

天迥悬卿月，山深阅岁星。会传宣室召，莫勒草堂铭。
王氏女
杨维桢（元代）

王氏女，始州人。
羌中老虎旁金地，朝接长安暮聚南山群，庞家大将不敢嗔。
王氏女，在虎门。
上马与联辔，下马与饮酒。
老虎卧酣上马走，拔刀杀虎如杀狗。
王氏女，真奇勋。
锡以崇义号夫人，不数李家娘子军。
冬日寄住庵僧
释子淳（宋代）

落叶积莓苔，柴扉半不开。
幽林云密覆，花鸟恨空来。
王维画孟浩然骑驴图
牟巘（宋代）

穷浩然，老摩诘，平生交情两莫逆。也曾携去宿禁中，堪笑诗人命奇薄。

只应寂莫归旧庐，此翁殷勤殊未足。作诗借问襄阳老，诗中犹苦忆孟六。

悠悠江汉经几秋，一夕神交如在目。分明写出骑驴图，丰度散朗貌清淑。

更有个倜一片心，不是相知那得貌。行行复行向何许，酸风吹驴耳卓朔。

向来十上困旅尘，驴饥拒地愁向洛。不如乘舆且田园，万山亭前大堤曲。

鳊鱼正肥甘蔗美，鸡黍可具杨梅熟。一樽相与寿先生，醉归勿遣驴失脚。
答兰雪
曾燠（清代）

西山自昔两诗人，苦学神仙施与陈。龟息尚留丹灶地，鹤飞何处白云身。

君吟松月能耽隐，我重柑橙愿结邻。谈到交游多鬼录，南皮争不念前尘。
水调歌头（酴醿）
姚述尧（宋代）

上苑暮春好，烟雨正溟＿。桃蹊冷落无语，嫩绿翳残红。好是翠帡乍展，喜见玉英初坼，裁翦费春工。绰约更娇软，轻扬万条风。

散清馥，翻素艳，照晴空。佳人羞妒，竞把粉质斗芳容。无限恼人风味，别有留春情韵，|<张商英酴醿诗云：“红雨万花供扫迹，玉英一笑独留春。”都付酒杯中。唐制，寒食日内宴，群臣赐酴醿酒。>|极目凭阑久，月影在墙东。
玉泉寺
李复（宋代）

道人东立海上山，锡飞西落大江北。
双屦还乘海去起，西过当阳驻山曲。
倚岩引锡神泉涌，一道明虹出幽谷。
兀然孤冥踞盘石，清夜鬼神礼白足。
化城自化非人谋，七日焕然一何速。
雄楼杰阁郁相望，拥路十里长松绿。
鸣钟击鼓四百年，法席巍巍倾楚蜀。
堂上提印云门孙，闻我足音下山麓。
门衔大路久惯入，客馆萧萧荫寒竹。
春茶自造始开尝，色味甘新气芬馥。
更穷上方纵登览，峰嶂四环森万木。
投老经过得少留，明发飞尘暗征毂。
从薛元法会食保福意轩却径字
李薰（宋代）

春愁醉人心，洒面呼不醒。
出门却入门，兀兀度晨暝。
昨游欣有却，水镜谢磨莹。
岂惟胜纷华，颇复造禅定。
君看青云士，窘步争捷径。
铿尔讵舍瑟，硁乎方击磬。
何曾顷刻闲，通夕不遑瞑。
彼应疾此固，我亦恶夫佞。
人生出处耳，山林与朝廷。
迟迟岐路间，去就须审订。
宁为龟曳涂，忽作巴旋泞。
义驭靡容勒，风船犹可矴。
但令尊不空，敢惮室垂磬。
更结汗漫游，后期君速听。
钓台
汪元量（宋代）

滩沙叠叠是潮痕，古木苍然叫断猿。
此老不干天子贵，故人方断布衣尊。
雨甜春水鱼龙动，风暖寒林鸟雀喧。
我恰扁舟台下过，桐花香处月黄昏。
绝句
闽清野人（宋代）

偶与云水会，不与云水同。
云散水流去，杳然天地空。
老子画象
刘挚（宋代）

敝周僿于文，老子谈大道。仁义已末流，体法固行潦。

虚无抱玄珠，清净为至宝。掊斗息群竞，死圣止大盗。

谓可愚斯民，狂澜复既倒。不知世大变，万伪火就燥。

欲以区区言，反俗入羲昊。浑沦五千言，道德何浩浩。

汉尝求其说，施用未深造。衣食已有滋，烦苛以能埽。

惜哉衰世士，学术失探讨。流而为刑名，惨礉极枯槁。

但见多申韩，举皆罪黄老。圣人无常师，有善取舆皂。

问礼固有然，谁谓孔徒小。遗貌知是非，君无论丑好。
次韵金乡宰韩宗恕寺丞见赠三首
晁补之（宋代）

蜀客高词诧割鲜，直吞云梦气仍全。
自怜单阏穷为赋，不向元和共得仙。
嘉论一朝倾盖合，新诗半夜叩关传。
西窗却话巴山事，它日相逢忆此年。
跋徐蜚英四世祖神童事
方回（元代）

句圆字稳削陈言，诗律吾曹合细论。
五藁端能压南岳，后村死后有前村。
颂古三十八首
释慧方（宋代）

一口吸西江，通身不隐藏。
圣凡不到处，顶上放祥光。
自怜
郑刚中（宋代）

木偶漂来万里身，自怜藏拙向三春。
人穷但有哦诗债，意懒终三下笔神。
屋后云深鸡失晓，厨中饭尽鼠嫌贫。
五更小雨却堪喜，数垅寒蔬色已新。
送彭济物宪副赴阙
孙一元（明代）

多难还分手，秋边一剑雄。青云悬短梦，白日照孤忠。

驿竹啼山鬼，江汀卧晚枫。兵戈犹在眼，好奏未央宫。
浣溪沙·二月春花厌落梅
晏几道（宋代）

二月春花厌落梅。仙源归路碧桃催。渭城丝雨劝离杯。
欢意似云真薄幸，客鞭摇柳正多才，凤楼人待锦书来。
兴平县野中得落星石移置县斋
韩琮（唐代）

的的堕芊苍，茫茫不记年。几逢疑虎将，应逐犯牛仙。

择地依兰畹，题诗间锦钱。何时成五色，却上女娲天。
赠柔之
元稹（唐代）

穷冬到乡国，正岁别京华。自恨风尘眼，常看远地花。

碧幢还照曜，红粉莫咨嗟。嫁得浮云婿，相随即是家。
送蔡德辉 其三
周必大（宋代）

几回送客大江头，今渡江头特地愁。岂是阳关动凄怨，同僚情分正绸缪。
续作永昭陵挽词五首
欧阳修（宋代）

王者居尊本无外，由来天下以为家。
六龙白日乘云去，何用金钱买道车。
圣政更新诏书正告讦之罪因得小诗十首
韩元吉（宋代）

金貂七叶谁能必，石椁三年计自愚。
得鹿覆樵真一梦，求鱼缘木信狂图。
返魂梅次苏藉韵 其四
陈克（宋代）

鼻根无奈重烟绕，偏处春随夜色匀。眼里狂花开底事，依然看作一枝春。
七月二十三日闻城南火午至夜半怀归
方回（元代）

月近参旗欲下弦，倚楼半夜独看天。
故园入梦将千日，朝服离看已七年。
汹汹火惊何一去，嗸嗸籴贵更堪怜。
汉庭使者求民瘼，汲黯应须识后先。
纯甫以予去岁九日赴东阳今年复趋府作菊花问
强至（宋代）

问篱菊，何事秋香欠春馥。
渊明岁岁走征途，冷落重阳谁采劚。
春怀
范成大（宋代）

柳颦梅笑各相恼，诗债棋雠俱见寻。
莫道幽居无一事，春来风物总关心。
多稼轩十景诗 其五 观稼轩
弘历（清代）

敞榭崇基表，鳞塍俯水田。锄云将笠雨，箱万复仓千。

要以知艰设，宁因缀景传。璇题标两字，家法训祈年。
寄吴兴刘翰怡 其一
王佩箴（清代）

昔读独行传，范式陈平子。两人未谋面，相期在生死。

今闻嘉业堂，南望翘双趾。谓是古之人，近代宁有此。

谈史薄子元，校书嗣中垒。嵇吕思命驾，老彭欣窃比。

朋友有神交，何嫌千万里。
水调歌头（隐静山观雨）
张孝祥（宋代）

青嶂度云气，幽壑舞回风。山神助我奇观，唤起碧霄龙。电掣金蛇千丈，雷震灵龟万叠，汹汹欲崩空。尽泻银潢水，倾入宝莲宫。

坐中客，凌积翠，看奔洪。人间应失匕筋，此地独从容。洗了从来尘垢，润及无边焦槁，造物不言功。天宇忽开霁，日在五云东。
赐僧守璋二首
宋高宗（宋代）

古寺春山青更妍，长松修竹翠含烟。
汲泉拟欲增茶兴，暂就僧房借榻眠。
次韵刘敷言咏梅四首
林季仲（宋代）

江空木落出遥岑，何处佳人独倚林。
不负雪期如有信，偶先花倚本无心。
日低修渚云容薄，路转寒塘暝色深。
莫怪山翁数回首，暗香十里更相寻。
送西昌大夫赵嘉言上印赴阙
杨万里（宋代）

西昌难作自古传，卓令赵令不作难。
二令来时民顿宽，二令去日官余钱。
从来美政人难继，二君双美今谁似。
卓令已作中都官，赵令也合即缀卓令班。
题天开图画
白玉蟾（宋代）

四时风物现安排，醉上高楼肯豁开。
云散远山元不断，池成明月自然来。
夕阳妆点丹青树，烟雨和匀水墨梅。
此是天工无尽巧，何曾染惹俗尘埃。
西兴道中二首
董嗣杲（宋代）

无马可租冲晓去，有筇堪策趁晴行。
初程便是萧山县，喷火榴花两岸明。
志宏见和再次前韵 牡丹
李纲（宋代）

半夜疏钟来景阳，美人梳洗随君王。天然意态已倾国，何用苦死催严妆。

朱颜半酡宁著酒，玉肤自滑非临汤。铅华固美岂真色，兰麝虽馥非天香。

我观牡丹正如此，勾栏横槛为雕房。乍惊神女峡中见，只恐弄玉云间翔。

檀心点点晕深紫，金蕊簇簇摇金黄。坐令杂花为婢妾，解使蜂蝶成颠狂。

临风袅袅更妍好，浑如舞袖踏春阳。芳根最是洛中盛，安得千本栽砌傍。

惜花惟怕春色老，此癖谁与针其肓。沙阳春晚始一见，如有异味争先尝。

蜡封剪处持送我，念子此意何时忘。禅关兀坐无与语，迟迟昼景方舒长。

对花把酒不知醉，醒后还复悲殊乡。佳篇酬和慰落寞，清丽欲与花争芳。

吟哦愈苦诗愈好，去去惜此窗前光。
题宋玉亭
戎昱（唐代）

宋玉亭前悲暮秋，阳台路上雨初收。

应缘此处人多别，松竹萧萧也带愁。
宫词 其九
周彦质（宋代）

圣主威声慑四溟，洮湟鄯廓指呼平。如今都护无公事，但奏诸藩进奉名。
剃剪林荣
释智愚（宋代）

众技尔为得，养生何所亲。箧中三寸铁，云外一闲身。

黑白已无几，修治转失真。畏寒宜少伐，未愧舀溪人。
次韵智叔三首
张耒（宋代）

公子风流更可人，仙家问讯柳湖春。
烦公瓮下一杯水，洗我胸中百斛尘。
灼灼花
杨慎（明代）

谁把纤纤月。掩在湘裙褶。凤翠花明，猩红珠莹，蝉纱雪叠。

颤巍巍一对、玉弓儿，把芳心生拽。

掌上呈娇怯。痛惜还轻捻。戏蕊含莲，齿痕斜印，凌波罗袜。

踏青回露湿、怕春寒，倩檀郎温热。
以六经左氏传庄子遗伯中第郑诗来谢次韵
楼钥（宋代）

手披欲究百家编，奴婢年来识郑玄。
顾我幸多千卷富，念君未郑一经全。
诗书心醉不容醒，父子笔耕期郑年。
此但古人糟粕耳，更须从此悟真筌。
移居西湖作二首
齐己（唐代）

火云阳焰欲烧空，小槛幽窗想旧峰。白汗此时流枕簟，

清风何处动杉松。残更正好眠凉月，远寺俄闻报晓钟。

只待秋声涤心地，衲衣新洗健形容。

官园树影昼阴阴，咫尺清凉莫浣心。桃李别教人主掌，

烟花不称我追寻。蜩螗晚噪风枝稳，翡翠闲眠宿处深。

争似出尘地行止，东林苔径入西林。
怀李敬子
刘克庄（宋代）

此士今徐孺，柴扉肯妄开。
空闻羔雁去，不见凤麟来。
庐阜寻僧出，东湖赴讲回。
何由操杖屦，林下再相陪。
岁暮和韵甚思昌甫兄
韩淲（宋代）

风雨空山可奈何，门前寒港水增波。君多亲戚定欢宴，我乏从游徒浩歌。

岁晚一身知又老，年来三友仅相过。章泉超在百里外，应自打乖安乐窝。
送僧入马头山
贯休（唐代）

马头宝峰，秀塞寒空。有叟有叟，真隐其中。无味醍醐，

亦非般若。白趾碧目，数百潇洒。苦竹大于杉，

白熊卧如马。金钟撼壑，布水喷瓦。芙蓉堂开峰月入，

岳精踏雪立屋下。伊余解攀缘，已是非常者。更有叟，

独往来，与我语。情无刚强，气透今古。竹笠援补，

芒鞋藤乳。北风倒人，干雪不聚，满头霜雪汤雪去。

汤雪去，无人及，空望真气江上立。
那山夜宿
李士涟（明代）

谁向招提游，松风半榻收。灯燃千古暗，法转一轮秋。

云影窗前白，月光枕畔幽。轮回知孰是，蕉鹿梦悠悠。
抚栏
赵师秀（宋代）

抚栏惊岁月，久住欲如何。
水国花开早，春城人上多。
病令诗懒作，闲喜客频过。
听说边头事，时贤策在和。
天涯亭
陶弼（宋代）

雨色丝丝风色娇，天涯亭上觉魂消。
一家生意付秋瘴，万里归心随暮潮。
兵送远人还海界，吏申迁客入津桥。
山公对此聊酣饮，怕见醒来雨鬓凋。
大庆堂赐宴元珰而有诗呈吴越王
韩偓（唐代）

非为亲贤展绮筵，恒常宁敢恣游盘。绿搓杨柳绵初软，

红晕樱桃粉未干。谷鸟乍啼声似涩，甘霖方霁景犹寒。

笙歌风紧人酣醉，却绕珍丛烂熳看。
和方孚若瀑上种梅五首
刘克庄（宋代）

仙翁小试春风手，高拂茅檐矮映窗。
选胜多依岩罅种，爱奇或并树身扛。
海山大士寒蒙衲，月殿仙姝夜拥幢。
商略此花宜茗饮，不销银烛彩缠缸。
三生藏
释文莹（宋代）

达者性不晦，练形重入胎。
一元真璞在，三指旧山来，
流俗见去住，法身无往回。
昔经行道院，香拨一星灰。
东湖有双莲之瑞赓潘瓜山韵
陈宓（宋代）

积雨东湖久不游，清风忽送瑞香浮。
初疑并咮鸾窥镜，元是同心友聚头。
我已收身栖畎亩，君看盛事擅闽瓯。
从今有月皆佳夕，旋办轻舠遡碧流。
对兰
连文凤（宋代）

蔼蔼抱幽姿，幽人得自怡。
爱之似君子，好不在花枝。
浊世已如许，香心终未衰。
窗前堪作伴，间读九歌词。
寿秦太师 其五
洪适（宋代）

十载操持将相权，亲提四海入陶甄。周公礼乐未坠地，伊尹勤劳真格天。

青海不传南下箭，黄河长渡北归船。济时毫发无遗力，数尽名臣孰与肩。
行湘喜雨简刘公度周明叔
陈傅良（宋代）

将行客有戒，正热人不禁。
出门一昔雨，解缆十日阴。
湘山益以一，湘水益以深。
天光接云梦，野暝蒙衡郴。
蝇无盘中迹，蝉有木末音。
顾乃废枕簟，爰方索衣衾。
我起问夹岸，往藏孰与今。
衡茅或数间，丛竹毕十寻。
蒲莲间华实，鸥鹭时浮沉。
老穉各有得，渔樵不相侵。
早插禾欲孕新炊粟如金。为之失倦游，
於以成孤斟。永怀泛湘人，
屈贾多愁吟。往者亦此境，
今者亦此心。空名但千载，
佳思谁一襟。时哉不可失，
浯溪更駸駸。
和吴伯脩洞霄宫
范纯仁（宋代）

三朝勤瘁不谋身，今日官閒与道亲。纡组还乡宜最乐，居山得禄未全贫。

性情有暇穷真理，门馆无权少俗宾。会待收踪归畎亩，就君同醉洞天春。
耆英会诗
王尚恭（宋代）

端朝风望两台星，圭组参差又十人。八百乔年馀总数，一千熙运遇良辰。

席间韵语皆非俗，图上形容尽得真。胜事主盟开府盛，误容衰薄混清尘。

服许便衣更野逸，坐从齿列似天伦。二公笑语增和气，夜久盘花旋发春。
蝶恋花·一别家山音信杳
施耐庵（明代）

一别家山音信杳，百种相思，肠断何时了。燕子不来花又老，一春瘦的腰儿小。
薄幸郎君何日到，想自当初，莫要相逢好。好梦欲成还又觉，绿窗但觉莺啼晓。
过孙履正东林庄居（同方民表丈）
程嘉燧（明代）

出郭春流十里赊，故人田舍即吾家。
风情缸面清明酒，节物山头谷雨茶。
忽见远交浑是梦，难期世事总如花。
寻常欢笑休轻别，若计浮生信有涯。
绍熙庚戍中秋后三日拜张于湖墓
操某（宋代）

古冢谁来香一瓣，断蓬衰草自斜阳。
至今唯有文章骨，埋入幽泉土也香。
岁暮宿青冈馆闻雨时家眷后来杳无消息
邓云霄（明代）

愁云送腊楚天低，儿女关心路转迷。家信尚悬千里外，客程遥隔万山西。

蘧庐托宿怜疲马，风雨残更听晓鸡。莫怪柔肠绕关塞，有人今夜倚楼啼。
偈颂七十一首
释了惠（宋代）

七手八脚，三头两面。
欢喜冤家，头头撞见。
山僧建立宗旨，直须为我成褫。
学人未达其源，也要请师方便。
有方便，没方便。
石巩张弓，三平中箭。
西风岭
王安修（清代）

暮色上西岭，苍然满平楚。落照四山昏，天阙翠可睹。

楼阁郁参差，岚气翳复吐。云外度钟声，烟中识樵语。

回首窅茫茫，江流自终古。
嘉禾百咏 其三十九 河内亭
张尧同（宋代）

掾死缘非命，儿来哭未休。旧时亭下泪，疑与水长流。
栖霞洞
张自明（宋代）

玉洞沉沉锁碧虚，月华曾伴日华居。
刀圭影触金丸弹，蝉蜕形留锦鲤鱼。
旧隐已荒三径草，仙人忽授数行书。
丹霞自有栖真处，十里松风可跨驴。
余以怪石两枚赠平子五年于兹矣今来过访袖出相示摩弄之馀辄赋短章
李之世（明代）

长河淘出璚砂粒，纤指螺纹绾细发。琉璃潋滟珠光明，净滑擘开安榴核。

绀绿铜柈贮碧漪，照胆光丝凛寒骨。青逼摩尼映法筵，借与刘郎供古佛。

乞来圣水浴云根，散香多在维摩室。休言超劫出污坭，前身恰是中林物。

五年重饮剩溪水，石共点头私作语。分明记得旧精魂，前度刘郎从此去。
恭和御制回銮诗二首 其一
慕容彦逢（宋代）

日转蓬瀛诏跸归，晚阴风色倍清微。从教小雨沾花润，不放纤尘傍辇飞。

万井欢心陪盛观，盈涂嘉颂纪鸿徽。时和岁稔民同乐，古昔升平似此稀。
释奠武成王乐章。迎俎酌献
于邵（唐代）

五齐絜，九牢硕。梡橛循，罍斝涤。进具物，扬鸿勣。

和奏发，高灵寂。虔告终，繁祉锡。昭秩祀，永无易。
得元乘书
吴国伦（明代）

已道还江县，犹然滞海门。
别来新鬼哭，书至故人存。
万死悬兵力，孤忠藉主恩。
岂无排难意，畏路不堪论。
鹊山亭
曾巩（宋代）

大亭孤起压城颠，屋角峨峨插紫烟。
泺水飞绡来野岸，鹊山浮黛入晴天。
少陵骚雅今谁和，东海风流世谩传。
太守自吟还自笑，归来乘月尚留连。
独山桥
俞𣓨（宋代）

十里东郊正税骖，清泉白石路曾谙。野田水碓都舂雪，山市炊烟半杂岚。

俗美儿童归塾读，时和父老趁墟谈。远游何事追禽向，便拟村中著草庵。
虞美人
陈三聘（宋代）

飞琼晓压梅枝重。酒面羊羔冻。谁将缟带逐车翻。明月秦楼昨夜、不胜寒。

何须卷起重帘幕。愁怕春罗薄。玉杯持劝醉厌厌。无奈有人笼袖、出香尖。
寿刘丞
洪咨夔（宋代）

秋横岱岳气象豪，仰瞻万仞青且高。上凌层汉直咫尺，下视列岫真儿曹。

此山万古储胜迹，年年人庆东平日。谁知此岳复降神，钟作南州人第一。

我公之生超凡尘，申甫当年应此身。岳之大兮公器宇，岳之秀兮公精神。

平生节义磨天地，冰雪丰姿了无翳。词锋凛凛人胆寒，少年斫却月中桂。

人指杭川水绕东，于今清澈亦如公。太平官府能重创，等闲清兴独哦松。

他年三凤成名了，笑道双亲犹未老。料应坐席煖方生，又赴九天紫泥诏。

金鸭香浓庆诞神，好看戏綵满堂新。不须把酒殷勤祝，岳算从来无尽春。
点绛唇
冯时行（宋代）

绛唇作别

十日春风，吹开一岁间桃李。南柯惊起。归踏春风尾。

世事无凭，偶尔成忧喜。歌声里。落花流水。明日人千里。
归棹
苏泂（宋代）

形役何时已，凄凉莫更论。
雁啼云背月，人语水边村。
十月冬犹暖，三杯酒易昏。
悠悠信归棹，今夜宿谁门。
归休次静夫韵
陈崇德（明代）

飘然逸兴浩无涯，乞得閒身莫浪誇。堪笑老来偏爱酒，每占春浪着飞葭。

青山识面常当户，明月知心自浪家。静里东风看若许，每逢花落惜年华。
感兴六首
贺铸（宋代）

猎儿燕楚俗，得意唯驰逐。
不知庙堂上，坐饱万钱肉。
浣溪沙（春夜）
朱淑真（宋代）

玉体金钗一样娇。背灯初解绣裙腰。衾寒枕冷夜香消。

深院重关春寂寂，落花和雨夜迢迢。恨情和梦更无聊。
送周元通昆仲官蜀
贺铸（宋代）

周郎弟兄皆可人，外朗内润连城珍。
樽酒逢迎记梁宋，联骖行迈度咸秦。
宝鸡道上冰雪晚，金雁江边梅柳春。
公暇乐游须念我，青衫白发倦京尘。
中秋雨
劳蓉君（清代）

痴心咒雨未曾收，辜负天香一院浮。云幻波涛翻玉宇，风吹箫院隔琼楼。

候虫寒咽迟迟夜，落叶轻传瑟瑟秋。欲向九霄看月色，祇应欹枕梦皇州。
官廨凉夕醉成
董嗣杲（宋代）

湓江城里九江驿，今作分司主人宅。
我脱富池榷茶责，借住宽閒忘主客。
移栽庐山竹半百，障得西厢斜日赤。
西风摇影失半壁，梦觉只疑泥土窄。
呼酒当天聊复适，说诗正可凉风夕。
银河万顷镕琼色，旷放莫名狂太白。
留此亦好归亦得，免使向人说离拆。
月明酒醒尘绝迹，直欲骑鲸泛空碧。
满江红
张炎（宋代）

矣，作平声满江红赠之。

傅粉何郎，比玉树、琼枝谩夸。看生子、东涂西抹，笑语浮华。蝴蝶一生花里活，似花还却似非花。最可人、娇艳正芳年，如破瓜。

离别恨，生叹嗟。欢情事，起喧哗。听歌喉清润，片玉无瑕。洗尽人间笙笛耳，赏音多向五侯家。好思量、都在步莲中，裙翠遮。
夜泊旅望
白居易（唐代）

少睡多愁客，中宵起望乡。
沙明连浦月，帆白满船霜。
近海江弥阔，迎秋夜更长。
烟波三十宿，犹未到钱唐。
金刚随机无尽颂 其七 一合相理分第三十
释印肃（宋代）

若能与么解，无买亦无卖。问著不做声，咄他云作怪。
巫山一何高七绝 其五
李流谦（宋代）

巫山一何高，羽衣飘婀娜。归宁金媪到瑶池，烂熟蟠桃求一颗。
始皇吟
邵雍（宋代）

并吞天下九千日，一统寰中十五年。
坑血未乾高祖至，骊山丘垅已萧然。
送学正李秀才归蜀
刘攽（宋代）

金马书来信不违，相如独授七经归。郡迎徐孺知悬榻，家望苏秦想下机。

峡底奔雷江乱涌，岭头如雨石交飞。丙鱼郫酒欢闾里，悔杀京尘化素衣。
送纸笔与何庆远
杨炎正（宋代）

阿连诗语已通神，玉板霜毫不厌珍。
老我簿书安用此，自应回施与青春。
致政检法牛公挽章三首 其二
曹彦约（宋代）

瘠甚都昌境，民无晚种田。乐输虽欲速，乞籴最堪怜。

帅阃施长技，王人改旧弦。本原谁任责，阴德至今传。
龙眼 其一
王象晋（明代）

来从炎徼登雕俎，满架芳馨总莫逾。崖蜜纵甘终带酢，江瑶虽莫未全瑜。

骚人赋就芳名远，汉帝移来贝叶敷。较烈侧生应不忝，何缘唤作荔枝奴。
峡隘
杜甫（唐代）

闻说江陵府，云沙静眇然。白鱼如切玉，朱橘不论钱。

水有远湖树，人今何处船。青山各在眼，却望峡中天。
最高楼·中和节过
佚名（宋代）

中和节过，拈指又经旬。逢盛旦，诞生申。当年昴宿呈佳瑞，今朝诞极见箕星。寿而昌，年未老，绿袍新。宝鸭沉烟堂上袅，珠翠捧、椒觞满斟。来庆贺，尽佳宾。彩戏斒斓多桂子，更看兰玉列阶庭。桓壮椿，祝遐算，八千春。
木公书来极言乾公近状同难蒙福志喜
释函可（明代）

白昼轻裘度玉门，须眉耿耿暗声吞。此行不为乡情重，携取春风散五原。
西崦
方岳（宋代）

西崦东冈取次行，倚松小立又诗成。
山风溪月宝无价，牧笛樵歌画有声。
半顷莱田供伏腊，一间茅屋老升平。
未知沮溺今何似，却怕诸生问姓名。
思贤堂
祁顺（明代）

卓荦三夫子，才名重一乡。画堂昭祀典，青简挹馀芳。

风月同清白，江山共久长。怀贤意何限，乔木此甘棠。
过胡博士郊居胡善筮
高启（明代）

头白兰陵客，幽居共一村。
老来吟力退，贫去告身存。
夕吹鸣梨叶，秋泉注稻根。
时因来问筮，独叩树间门。
次韵赵帅寒食四首
陈造（宋代）

散吏容陪汉鼎臣，隆隆恩意为谁新。
重来画戟凝香地，烂醉琼枝璧月春。
学古三首赠胡承之归关中 其二
黄佐（明代）

巾车返初服，淩晨发京洛。引顾咸阳道，云山互参错。

威夷眄三咸，嵚岑辨二岳。草树郁仟仟，沟塍纷漠漠。

霞日映宫雉，明灭见城郭。行子归旧疆，园田惧芜落。

庄生傲柴栅，台公愿藜藿。已蠲原宪耻，无论启期乐。

道因傥来悟，心泯然疑作。达士有遗矩，卷舒在龙蠖。
小雨 其一
刘攽（宋代）

微云兴缥缈，疏雨过森阴。润积衣裳腻，凉生户牖深。

尘埃聊洗眼，宇宙快开襟。寂寞城闉暮，归飞见水禽。
同韩侍御南溪夜赏
张籍（唐代）

喜作闲人得出城，南溪两月逐君行。

忽闻新命须归去，一夜船中语到明。
南剑道中示友人
陈宓（宋代）

坐见漫山有生意，因知此日更年华。
风和已作二月景，日暖欲破三春花。
菜撷青青山店圃，酒沽薄薄野人家。
吾行有涯我独喜，杯盘虽菲君无嗟。
将行戏呈彦楚彦昭彦舟
米芾（宋代）

沉沉静境在人寰，楼殿苍峦指顾间。弃汝又成朝北阙，杜门安得老西山。

朱金有命趋时拙，穷达忘怀枉道难。主相圣贤公路启，长裾重曳旧青毡。
风雪数日不见叔度晚约公明共诣之
司马光（宋代）

南荣卮酒罢，君返道东居。
坐作三朝别，杳疑千里余。
闲门嗟雀纲，深泞怯柴车。
向晚开帘喜，同云稍觉疏。
江城子 乙酉同婶氏游吴门诸山，忆旧昔志慨
薛琼（唐代）

昔年握别记匆匆。柳阴中。一帆风。两岸青山、相映淡眉峰。

往返难忘芳草路，归去也，夕阳红。

哪堪今日倚楼东。与谁同。暮云空。怊怅姮娥、独赴广寒宫。

梦到家山山更远，寻不出，旧游踪。
秋夜独坐有感一章奉呈师说令尹奉议光明主簿
陈东（宋代）

依依客馆夜燃膏，子夜羁愁无处逃。
闲炷炉香听夜雨，快斟杯酒读离骚。
休惊时节云何速，独吊古人殊不遭。
一阵晓寒催画角，朝来爽气碧山高。
月上海棠·老来还我扶犁手
段成己（金朝）

老来还我扶犁手。想豪气十分已无九。都把济已心，分付与一已英秀。还自笑，潦倒犹堪?酒。从前枉被虚名负。何似尊前圣贤友。纤手斫金＊，一嚼不妨已嗅。颓然醉，卧印苍苔半袖。
假守晋康出郊劝农二首
曾丰（宋代）

笑下篮舆上画船，百千诗具已遮前。
川通诸海滔滔是，鱼跃于渊圉圉然。
云出山头犹阁雨，风行水面不停烟。
囊中随意乱收拾，容了劝农归细编。
春中泛舟
杨凭（唐代）

仙郎归奏过湘东，正值三湘二月中。

惆怅满川桃杏醉，醉看还与曲江同。
洞仙歌 游仙
曾廉（清代）

珠宫贝阙，本知成中路。昨日双成为传语。天门开、真个仙驾排成，还又说、只在广寒深处。

安排携象简，玉佩锵锵，早晚天宫上朝去。已驾紫成车，缥缈凌空，何虎豹、九关拦住。

待洞府、烧丹熟时来，自风伯、吹开万重烟雾。
祝英台近·杏花初
李彭老（宋代）

杏花初，梅花过，时节又春半。帘影飞梭，轻阴小庭院。旧时月底秋千，吟香醉玉，曾细听、歌珠一串。
忍重见。描金小字题情，生绡合欢扇。老了刘郎，天远玉箫伴。几番莺外斜阳，阑干倚遍，恨杨柳、遮愁不断。
出越城遊
陆游（宋代）

出郊聊旷目，小艇受樵风。
烟柳浅深绿，水花颠倒红。
秋光无远近，晚興信西东。
欲访幽人宿，高旛古木中。
秋月乘兴游松江至垂虹亭登长桥夜泊南岸旦游
朱长文（宋代）

人争轩冕安在哉，我爱烟霞归去来。
鲁望有灵还见笑，更回城郭恋尘埃。
菖蒲
解缙（明代）

三尺青青古太阿。
舞风斩碎一川波。
长桥有影蛟龙惧。
流水无声昼夜磨。
两岸带烟生杀气。
五更弹雨和渔歌。
秋来只恐西风起。
销尽锋棱怎奈何。
秋江晚泊
虔礼宝（清代）

极浦青苍湿未收，晚风吹槛更悠悠。半村黄叶斜阳里，一片闲云古渡头。

清景可怜皆入画，孤心易感不关秋。水天无事容高卧，此意萧然便十洲。
河满子·秋怨
孙洙（宋代）

怅望浮生急景，凄凉宝瑟馀音。楚客多情偏怨别，碧山远水登临。目送连天衰草，夜阑几处疏砧。
黄叶无风自落，秋云不雨长阴。天若有情天亦老，摇摇幽恨难禁。惆怅旧欢如梦，觉来无处追寻。
偈颂一百三十六首
释惟一（宋代）

天门一合，十方无路。
似海之深，如山这固。
如何造入，步。
山中寄外
龙辅（宋代）

若得共此栖，松菊长携手。
岸上数株松，何须减五柳。
次杜公韵
洪刍（宋代）

杜郎得饱肥如瓠，怪我秋来太瘦生。时辈不应推翰墨，论文时许过柴荆。

朋交结绶非能事，身世灵丹岂易成。幽径新凉约微步，晚风含树有蝉声。
客珠崖怀罗浮寄山中诸子三十韵 其三
成鹫（清代）

何须领众复匡徒，无事天真佛一躯。飏下屠刀知广额，策开眉睫见宝卢。

宋人什袭藏顽石，胡贾千金市世珠。大地有禅吾亦老，故山归去作樵夫。
书边事四首 其一
张可大（明代）

无端小草出登坛，壮士徒歌易水寒。枉把全师轻一掷，遂将宿将尽三韩。

腐儒误国由房琯，野老吞声恨贺兰。岂是胡人开杀运，只因中国自摧残。
赠沈君华甫赴常州别驾故南京人
顾璘（明代）

武昌二沈推难弟，别驾毗陵岂足多。千里分符看制锦，万言挥足诧悬河。

王畿密迩官仍贵，民力东南困若何。经过故都寻往迹，应招耆旧一长歌。
偈颂一百零二首
释绍昙（宋代）

幕挂春烟，簟铺秋水。
高枕横眠，鼻雷聒耳。
烁石流金总不知，何须殿阁薰风至。
又谁管九十日种粟烧畲，说什麽十三番悟明自己。
灼然是个无惭愧，阎罗王倒退三千里。
郊园避暑
林逋（宋代）

柴门鲜人事，氛垢颇相忘。
爱彼林间静，复兹池上凉。
托心时散帙，迟客复携觞。
况有陶篱趣，归禽语夕阳。
友人垂钓
黄裳（宋代）

壮后幽情转更长，尘劳空忆芰荷乡。自由池上垂纶客，应是回头笑我忙。
拍板
王越（明代）

有声无字耳通神，六片红牙万种春。可惜杨环差一拍，东风吹入马嵬尘。
第四十六日里看山颂
释义青（宋代）

坦然曾问老师安，争似韶阳一句传。

日里华山仙掌露，夜深猿叫月当轩。
重阳前二日陈小安入雷峰遂有丹霞之约
释函是（明代）

异代何人许共寻，秋风回首几沾襟。维摩且喜不曾病，惠远终惭未入林。

黄花莫问当年酒，白发难为后日心。更欲订君同长老，天然觌面海云深。
书怀
无垢（清代）

青翠入帘栊，永日驻幽阁。愁萦芳草生，静觉桐花落。

奁镜网蟏蛸，庭柯巢鸟鹊。梦去不关愁，晓来心自恶。

独坐只书空，微雨益萧索。
醴陵道中
赵汝鐩（宋代）

入得湖南界，皆嫌堠子长。
烟岩松叶暗，风陌稻花香。
桥断人迂路，车鸣水卷塘。
宿程虽不远，木杪已斜阳。
闻雁
邓琛（清代）

句注山前黯夕晖，天涯初见数行飞。三关落叶秋将晚，九月清行客未归。

塞接陇川矰缴满，江吞吴楚稻粱稀。杜陵大有关怀事，一听哀声泪满衣。
次韵北使邀观常丰湖
洪适（宋代）

一派澄湖何处来，鸣桹渔子聚还开。主人甚顾他乡客，莫使归途欠一杯。
酬乐天醉后狂吟十韵
刘禹锡（唐代）

散诞人间乐，逍遥地上仙。诗家登逸品，释氏悟真筌。
制诰留台阁，歌词入管弦。处身于木雁，任世变桑田。
吏隐情兼遂，儒玄道两全。八关斋适罢，三雅兴尤偏。
文墨中年旧，松筠晚岁坚。鱼书曾替代，香火有因缘。
欲向醉乡去，犹为色界牵。好吹杨柳曲，为我舞金钿。
客堂秋夕
戎昱（唐代）

隔窗萤影灭复流，北风微雨虚堂秋。虫声竟夜引乡泪，

蟋蟀何自知人愁。四时不得一日乐，以此方悲客游恶。

寂寂江城无所闻，梧桐叶上偏萧索。
和颍川公秋夜诗
庾信（南北朝）

泬寥空色远。
叶黄凄序变。
洞浦落遵鸿。
长飚送巢燕。
千秋流夕景。
百籁含宵啭。
峻雉聆金柝。
曾台切银箭。
重阳日
白居易（唐代）

敬亭山外人归远，峡石溪边水去斜。
茅屋老妻良酿酒，东篱黄菊任开花。
上张丞相十首 其二
张元干（宋代）

广汉家山远，临川道路旁。安舆怀故垒，同气听甘棠。

雪后风烟润，春归草木香。丹心驰魏阙，梦想万年觞。
依韵和犯景仁翰留题子履草堂二首
王珪（宋代）

闻君筑圃我奇植，红蕊黄花落又开。
惟有庭前岁寒竹，时时双凤下飞来。
偈颂十七首
释智愚（宋代）

船上无散工，驾御有方所。
打篙底打篙，摇橹底折橹。
触浪迎风天地宽，去来不碍东西浦。
荷花
吴惟信（宋代）

吴姬一曲采莲歌，回首秋风卷碧波。翠盖不能擎雨露，鸳鸯应怨夜寒多。
夏日忆家园
陈履（明代）

大火未西流，暑气苦蒸涩。狂风捲长衢，浮埃莽相袭。

回马避高贵，奔驰似湍急。咫尺无旁径，望门屏息立。

垂缦蔽全面，须眉尽沾湿。伥伥随隶人，辰出申乃入。

翻忆故园居，萧然远城邑。绿树荫可依，清池净堪挹。

任意渔与樵，嚣尘杳难及。愿言返初衣，逍遥理蓑笠。
桐乡八小景大蘋洲
王佐（汝学）（明代）

光风泛州渚，草暖花乱开。归田无别业，此是种花台。
六州
佚名（宋代）

庆深恩。宝历正乾坤。前帝子，後圣孙。援立两仪轩。西宫大母朝寝门。望椒闼常温。芳时媚景，有三千宫女，相将奉、玉辇金根。上林红英繁。缥缈钧天。奏梨园。望绝瑶池，影断桃源。恨难论。开禁阍。春风丹旐翩翩。飞翠盖、驾雕輼。容卫入西原。管箫动地清喧。陵上柏烟昏。残霞弄影，孤蟾浮天外，行人触目是销魂。问苍天。尘世光阴去如奔。河洛潺湲。此恨长存。
句
李壁（宋代）

一杯谩道愁能遣，几度醒来错唤君。
咏春幡
温庭筠（唐代）

闲庭见早梅，花影为谁栽。碧烟随刃落，蝉鬓觉春来。

代郡嘶金勒，梵声悲镜台。玉钗风不定，香步独徘徊。
满庭芳（后一日再置酒次冯通直韵）

舒亶（宋代）

红叶飘零，寒烟疏淡，楼台半在云间。望中风景，图画也应难。又是重阳过了，东篱下、黄菊阑珊。陶潜病，风流载酒，秋意与人闲。

霞冠。欹倒处，瑶台唱罢，如梦中还。但醉里赢得，满眼青山。花发看看满也，留不住、当日朱颜。平生事，从头话了，独自却凭阑。
予久客思归以秋光都似宦情薄山色不如归意浓为韵言志约金溧诸友共赋寄钱唐亲旧 其二
仇远（元代）

迢迢渰水上，有亭曰寒光。水天散鸥鹭，四望山苍苍。

向来于湖翁，诗词题屋枋。几思一遨游，岁月飞羽忙。

闻有白龙寺，石塔标铁梁。老僧颇能吟，年来曾游方。

须乘未归前，秋晴呼野航。
哭赵昴发
池州府学（宋代）

生为大宋人，死为大宋鬼。
何以洗此污，清溪一泓水。
浪淘沙（辛未中秋与文尉达可饮）
王炎（宋代）

月色十分圆。风露娟娟。木犀香里凭阑干。河汉横斜天似水，玉鉴光寒。

草草具杯盘。相对苍颜。素娥莫惜少留连。秋气平分蟾兔满，动是经年。
挽吴丞相
胡寅（宋代）

追念宣和国势孤，上公元宰导人谀。
妖氛已觉前星暗，皇泽宁论少海枯。
谁谓玉华传玉座，共知青琐伏青蒲。
谗言一发堪流涕，祸在同升有鄙夫。
晓行山间
真山民（宋代）

出门谁是伴，只约瘦藤行。
一二里山径，两三声晓莺。
乱峰相出没，初日乍阴晴。
僧舍在何许，隔林钟声清。
后苑赏花应製
杨亿（宋代）

云罗霞绮媚芳辰，琼圃花开烂漫春。
风递清香随凤辇，波涵倒影落龙津。
仙葩四照烘初日，浓艳千苞赐近臣。
向晚天街戴归处，游蜂舞蝶自随人。
题陆叔平山水文徵仲以诗识之用文韵 其二
张萱（明代）

苍翠满石壁，閒来秋兴浓。山居有诗料，多在夕阳东。
挽曾达臣二首
赵蕃（宋代）

江右曾为氏，南丰与赣州。
推其本儒素，夫岂异源流。
迩日过遗宅，有逢皆好修。
公侯生积善，天道非悠悠。
感古四首 其四
卢仝（唐代）

君莫以富贵，轻忽他年少。听我暂话会稽朱太守，正受冻饿时。

索得人家贵傲妇，读书书史未润身。负薪辛苦胝生肘，谓言琴与瑟。

糟糠结长久，不分杀人羽翮成。临临冲天妇嫌丑，□□□□□□□。

其奈一朝太守振羽仪，乡关昼行衣锦衣。哀哉旧妇何眉目，新婿随行向天哭。

寸心金石徒尔为，杯水庭沙空自覆。乃知愚妇人，妒忌阴毒心。

唯救眼底事，不思日月深。等闲取羞死，岂如甘布衾。
龙门阁
杜甫（唐代）

清江下龙门，绝壁无尺土。长风驾高浪，浩浩自太古。

危途中萦盘，仰望垂线缕。滑石欹谁凿，浮梁袅相拄。

目眩陨杂花，头风吹过雨。百年不敢料，一坠那得取。

饱闻经瞿塘，足见度大庾。终身历艰险，恐惧从此数。
新岁五十始觉衰悴因书长句奉呈仲巽少卿
苏颂（宋代）

始衰心事自堪嗟，但觉光阴似转车。
白傅开经五秩满，仲尼学易数年加。
负薪筋力诚难强，报国功名事转赊。
若问信书何所得，乐天知命任生涯。
偈颂一百三十六首
释惟一（宋代）

一明一切明，一了一切了。
道无不是无，道有元非有。
毗婆尸佛早留心，直到如今不得妙。
水阳道中
李兼（唐代）

落日河西岸，春风水北桥。
地迂帆影转，石出涨痕销。
浊酿淋茅滓，頳鳞贯柳条。
几年安稳处，才幸适今朝。
过青州
张文光（清代）

海月云根吐，烟林马首平。千年争战地，万里旅人行。

红叶分秋色，黄花耐客情。岂无倾倒意，不敢问青城。
减字木兰花
李夫人（五代）

幕天席地。瑞脑香浓笙歌沸。白纻衣轻。鹓鹓发霜髯照座明。

轻簪小珥。却是人间真富贵。好着丹青。画与人间作寿星。
寄示二小子
韦骧（宋代）

学自辛勤富，名从旷怠休。痴慵回尔意，捍格慰吾忧。

股刺难须著，邻光岂用偷。当知汉唐世，家绪有公侯。
祝英台（丁巳晚春访杨西村，湖上怀旧）
柴望（宋代）

小船儿，双去橹。红湿海棠雨。燕子归时，芳草暗南浦。自从翠袖子消，明榼声断，怕回首、旧寻芳处。

向谁语。可怜金屋无人，冷落凤箫谱。翠入菱花，蛾眉为谁妩。断肠明月天涯，春风海角，恨不做、杨花飞去。
遣意
仇远（元代）

衮衮岁年晚，冥冥车马尘。
饥乌方畏雪，冻草已矜春。
乡老知谁健，儒官自古贫。
明朝除夜近，市井悄无人。
为慧林冲禅师烧香颂三首
黄庭坚（宋代）

多年破衲不胜针，一曲胡笳无古今。
往日闻韶独忘味，守株人在月西沈。
谢曹宗臣惠诗酒二首
袁说友（宋代）

方册相看四十年，客中寻得旧夤缘。
与君一夜清谈约，已觉羇怀寝不然。
鹧鸪天·写定倚軨集，自题卷尾
吴昌绶（清代）

自惜东风舞袖长。凭他时俗笑郎当。独怜金粉消磨甚，空剩烟云变幻忙。

追影事，遣韶光。新声琴筑太苍凉。问天何苦留情种，愁损吴二木石肠。
浑良夫譟
佚名（先秦）

登此昆吾之虚。
绵绵生之瓜。

余为浑良夫。
叫天无辜。
游大慈山书昼上人壁
释契嵩（宋代）

谷里侵云寺，寻幽到深处。春过寒花开，人来啼鸟去。

岂期草庵客，日暮此相遇。
过傅吴令衙斋夜坐分得山字二首 其一
张元凯（明代）

壶觞传省内，笑语隔人间。疏树含风进，高云带鸟还。

畏途唯赤日，隐吏有青山。何必弦歌听，方开莞尔颜。
赠人四首 其四
吕本中（宋代）

三江古路更深居，白首穷经一丈夫。借问新年入城市，亦曾频到虎丘无。
示儿二首
谢枋得（宋代）

门户兴衰不自由，乐天知命我无忧。
大儿安得孔文举，生子何如孙仲谋。
天上麒麟元有数，人间豚犬不须愁。
养男不教父之过，莫视诗书如寇仇。
城上
郭祥正（宋代）

危步欲何适，城头独杖藜。水归沧海后，云散暮天时。

秋色长空淡，笳声迥野悲。泥沙埋熟稻，一穗亦无遗。
甲子立春日奉观音大士登海潮岩夜宿岩中谩赋一章
成鹫（清代）

天空海阔岩岫迥，云开月落钟磬冷。夜长烛短光摇摇，不见孤僧见孤影。

普陀老子丈六身，伽黎璎珞金光炳。天龙拥出万山中，师王踞坐群峰顶。

一朝顽石争点头，万古江山辟灵境。笑杀罗浮老古锥，铁钵分身遥赴请。

蒲团坐破草鞋穿，留与人间成话柄。无端踏上最高峰，侧耳潮音发深省。

长伸两脚得安眠，直到红轮出东岭。无手人挝毒鼓鸣，无耳石人心自领。

借问下方闻未闻，昨宵谁梦还谁醒。
戏赠莲如美人
陈言（明代）

玉缨翠佩杂轻罗，眉映春山眼映波。
折得白莲头上插，问人潇洒似谁么。
次杜德常典签玉泉寺秋日感怀韵五首 其四
柯九思（元代）

锦缆牙樯天上移，美人争挽绿杨枝。如今泪洒西风急，采尽蘋花晚欲吹。
衢州遇韦剑威
钱澄之（清代）

落魄三衢市，风尘绝泪痕。对人声尽变，怪我发犹存。

生死浑閒事，衣冠是圣恩。吴江血已碧，犹是问王孙。
和毛 其五
穆脩（宋代）

江墅幽居好，宾来定不愁。酒醲新出榨，鱼活旋离钩。

移席追松影，调琴和涧流。陶然方外乐，名教絷何由。
和黄鲁直游百花洲盘礴范文正公祠下以生存华屋处零落归山丘为韵赋十诗 其一
夏倪（宋代）

神文秉周礼，庙乐奏九成。当时夔一足，不待鲁诸生。
自叹
仇远（元代）

休言五十九年非，本自无知底用疑。
已往方来俱梦境，是非元不较毫厘。
偈颂三十首
释慧晖（宋代）

花露残春一样芳，月余潭底万年光。
水脉冷寒凉焇焇，云形虚幕露堂堂。
赠栖禅上人
释与咸（宋代）

岩房高且静，住此几寒暄。
鹿嗅安禅石，猿啼乞食村。
朝阳生树罅，古路透云根。
独步閒相觅，凄凉碧洞门。
好事近·叶暗乳鸦啼
蒋子云（宋代）

叶暗乳鸦啼，风定乱红犹落。蝴蝶不随春去，入薰风池阁。　休歌金缕劝金巵，酒病煞如昨。帘卷日长人静，任杨花飘泊。